ה"ניו יורק טיימס" מטלטל את עולם העיתונות, במקסיקו וברוסיה מחסלים עיתונאים, באיטליה ממששים את המרואיינים ועוד חדשות תקשורת מהרשת העולמית
 הסיפור הגדול של הימים האחרונים הוא ללא ספק ההחלטה של ה"ניו יורק טיימס" להתחיל לגבות תשלום בעבור גלישה באתר האינטרנט של העיתון. המהלך ייצא לדרך בתחילת 2011. כאן תוכלו לקרוא את הפרשנות העניינית של מעבדת העיתונות של נימן.  מלחמת הלייט-נייט בין המגיש הגינגי קונאן אובראיין לרשת אן.בי.סי מתקרבת לסיומה. השבוע נחתם הסכם לפיו אוברייאן יעזוב את תוכנית הלילה שלו ואת הערוץ תמורת פיצויים בסכום של כארבעים מיליון דולר, וביום שישי שודרה התוכנית האחרונה בהנחייתו. גיי לנו ישוב לכס המגיש בראשית מרץ. ובינתיים, בטייוואן, תוכנית לילה מקומית מסכמת את הקרב הסוער באמצעות אנימציה הזויה ומשעשעת.  "Shocking True Story" הוא ספר חדש המוקדש לתיאור עלייתו ונפילתו של המגזין "Confidential" – התנ"ך של הרכילות ההוליוודית הסליזית בשנות החמישים, והעיתון שכיכב בסרט "סודות אל.איי". כאן תוכלו למצוא קטע עסיסי מתוך הספר, פלוס דוגמאות של מספר שערים סנסציוניים.  כתבת טלוויזיה איטלקייה יצאה לבדוק האם לדייוויד בקהאם יש איבר מין גדול כפי שמספרים. וכשאני אומר שהיא יצאה לבדוק, אני מתכוון לכך שהיא פשוט שלחה את ידה ומיששה. עיתונאות חוקרת במיטבה.  באופן מעט מפתיע, מגזין ההיפסטרים הפופולארי Vice יחל לשתף פעולה עם רשת החדשות סי.אן.אן. את התוצאות אפשר כבר לראות באתר שלהם.  תחנת הרדיו הפרוגרסיבית "Air America" חדלה השבוע מלהתקיים.  קונסטנטין פופוב, עיתונאי רוסי שנעצר על ידי המשטרה לאחר ששכניו התלוננו על כך שהוא עושה יותר מדי רעש כשהוא שיכור, מת במעצר כתוצאה מהתעללות קשה שעבר בידי שוטרים.  כפי שכתב כאן בשבוע שעבר רפי מן, משהו לא טוב עובר על ה"וושינגטון פוסט". ה"ניו ריפבליק" בהחלט מסכים עם הקביעה הזאת, ומנסה להסביר כיצד העיתון המכובד הגיע לשפל שאליו הגיע.  טוויטר הוכיח השבוע שכשמתרחשת דרמה בקנה מידה גלובאלי, כמו רעידת אדמה מחרידה נניח, הוא משמש בעיקר כמקור לדיסאינפורמציה ולקידום עצמי מביש.  ובינתיים, במסגרת ניסוי גימיקי וחסר פואנטה שיחל בראשית פברואר, חמישה עיתונאים ינעלו את עצמם בוילה בדרום צרפת וינסו לעקוב אחר הנעשה בעולם באמצעות טוויטר ופייסבוק בלבד.  עורך עיתון האופוזיציה בארמניה נשפט לשבע שנות מאסר בשל חלקו באירגון הפגנות אלימות לאחר פרסום תוצאות הבחירות האחרונות.  סקר חדש טוען שמחצית מהאנשים שמשתמשים ב"גוגל ניוז" מסתפקים בקריאת הכותרות.  עיתונאי מקסיקני נוסף נרצח בעקבות התבטאויותיו נגד קרטל הסמים המקומי. 59 עיתונאים נרצחו במקסיקו מאז שנת 2000, 11 מהם ב-2009.  הקליפ הקצר הבא מסכם את העשור באמצעות 92 שערי מגזינים שהופיעו במהלכו.